আজ ওয়েস্টমিনস্টার ম্যাজিস্ট্রেট কোর্টে এক সংক্ষিপ্ত শুনানিতে বিচারক এমা আরবাথনট জানিয়েছেন, তিনি এই মামলায় আর্থার রোড জেলের কিছু ছবি দেখেছেন। কোর্টে এগুলি জমা দিয়েছিলেন ভারত সরকারের প্রতিনিধিরাই। মুম্বইয়ের সেন্ট্রাল জেলের ১২ নম্বর ব্যারাক সম্পর্কে বিচারক কিছু তথ্য জেনেছেন মাল্যর পক্ষের আইনজীবীদের কাছ থেকেও। তাই পুরোপুরি নিঃসন্দেহ হতে এ বার বিচারক ১২ নম্বর ব্যারাকের প্রতিটি অংশের ভি়ডিয়ো ধাপে ধাপে তুলে ভারত সরকারকে জমা দিতে বলেছেন। বিচারক আরবাথনটের কথায়, ‘‘১২ নম্বর ব্যারাকের ভিডিয়ো দেখতে চাই। দুপুর বেলায় জানলা থেকে কেমন আলো আসে, তা ক্যামেরায় ধরা হোক। দরজার যে ছবি দেওয়া হয়েছে, সেই দরজা দিয়ে কাউকে ঢুকতে বলা হোক। কোনও কৃত্রিম আলো যেন ব্যবহার করা না হয়।’’ ওই ভিডিয়ো যাতে সব পক্ষের কাছে পৌঁছে যায়, তার জন্য তিন সপ্তাহ সময় দিয়েছেন তিনি।